
  Nr.4c-6/180


r a p o r t    COMUN
asupra propunerii legislative privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii
În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice şi Comisia pentru administraţie publică şi amenajarea teritoriului  au fost sesizate spre dezbatere şi avizare în fond, în procedură de urgenţă, cu propunerea legislativă privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii, transmisă cu adresa nr.     Plx 246 din 5 mai 2014.
Senatul a respins propunerea legislativă în şedinţa din 22 aprilie 2014.


Camera Deputaţilor este Cameră Decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările şi completările ulterioare.

La întocmirea prezentului raport comun  Comisia a avut în vedere:

·   avizul favorabil al Consiliului Legislativ (nr.1531/20.12.2013)
·    punctul de vedere negativ al Guvernului (nr.341/21.02.2014)

Propunerea legislativă are ca obiect de reglementare înfiinţarea,  câte unui abator mobil în fiecare judeţ, în subordinea consiliilor judeţene. Se propune ca abatoarele să aibă forma unei  societăţi comerciale prestatoare de servicii publice de abatorizare a animalelor şi comercializarea cărnii atât pentru persoanele fizice, cât şi pentru persoanele juridice. Sumele necesare înfiinţării acestor abatoare urmează, conform iniţiativei legislative, să fie asigurate din bugetele locale, bugetul de stat, fonduri eurpene sau alte fonduri legal constituite.
În conformitate cu prevederile art.61 şi art. 63  din Regulamentul Camerei Deputaţilor, republicat, cu modificările şi completările ulterioare, Comisia pentru administraţie publică şi amenajarea teritoriului a examinat propunerea legislativă în data de 3 iunie 2014, iar Comisia pentru agricultură, silvicultură, industrie alimentară şi servicii specifice a examinat proiectul în şedinţa din 5 iunie 2014.
Din numărul total de 24 membri ai Comisiei pentru administraţie publică şi amenajarea teritoriului au participat la şedinţă 20 deputaţi iar la Comisia pentru agricultură, silvicultură, industrie alimentară şi servicii specifice din numărul total de 38 membri au fost prezenţi 36 deputaţi.
În urma dezbaterilor şi a opiniilor exprimate, membrii celor două comisiii au hotărât, cu unanimitate de voturi, în şedinţe separate, respingerea propunerii legislative privind înfiinţarea abatoarelor mobile având ca obiect activitatea de abatorizare a animalelor şi comercializarea cărnii din următoarele considerente:
 -având în vedere că propunerea legislativă are influenţă asupra bugetului de stat, ar fi fost necesar să se fi avut în vedere prevederile art.7 din Legea nr.69/2010 privind responsabilitatea fiscal-bugetară, cu modificările şi completările ulterioare, conform cărora în cazul propunerilor de introducere a unor măsuri/politici/iniţiative legislative a căror adoptare atrage majorarea cheltuielilor bugetare, iniţiatorii au obligaţia să prezinte: fişa financiară prevazută la art. 15 din Legea nr.500/2002 privind finanţele publice, cu modificările şi completările ulterioare.
-de asemenea, precizăm că, potrivit prevederilor art.14 alin.(5) din Legea nr.273/2006 privind finanţele locale, cu modificările şi completările ulterioare, dupa aprobarea bugetelor locale pot fi aprobate acte normative cu implicaţii asupra acestora, dar numai cu precizarea surselor de acoperire a diminuării veniturilor sau a majorării cheltuielilor bugetare aferente exerciţiului bugetar pentru care s-au aprobat bugetele locale respective.
În raport cu obiectul şi conţinutul său, propunerea legislativă face parte din categoria legilor ordinare.

